REPUBLIKA SRBIJA

NARODNA SKUPŠTINA

Odbor za finansije, republički budžet

i kontrolu trošenja javnih sredstava

11 Broj 06-2/137-19

31. maj 2019. godine

B e o g r a d

ZAPISNIK

76. SEDNICE ODBORA ZA FINANSIJE,

REPUBLIČKI BUDžET I KONTROLU TROŠENjA JAVNIH SREDSTAVA,

ODRŽANE 30. I 31. MAJA 2019. GODINE U KRUŠEVCU

Prvog dana, 30. maja, sednica je počela u 15,30 časova.

Sednici je predsedavala dr Aleksandra Tomić, predsednik Odbora.

Sednici su prisustvovali članovi Odbora: Zoran Bojanić, Goran Kovačević, Sonja Vlahović, Srbislav Filipović, Momo Čolaković i Milan Lapčević.

Sednici su prisustvovali zamenici članova Odbora: Tanja Damnjanović Tomašević (zamenik Veroljuba Arsića), Duško Tarbuk (zamenik Olivere Pešić) i Zoran Despotović (zamenik Miljana Damjanovića).

Sednici nisu prisustvovali članovi Odbora: Dušan Bajatović, Milorad Mirčić, Saša Radulović, Goran Ćirić, Milorad Mijatović, Vojislav Vujić, Zoltan Pek, niti njihovi zamenici.

Sednici je prisustvovala i narodni poslanik Dragana Barišić.

Na poziv predsednika Odbora, sednici su prisustvovali i: g-đa Jasmina Palurović, gradonačelnik Grada Kruševca, sa svojim saradnicima, načelnik Gradske uprave i članovi Saveta za budžet i finansije Skupštine grada Kruševca, predstavnici Državne revizorske institucije dr Duško Pejović, predsednik, dr Bojana Mitrović, potpredsednik, Nevenka Bojanić, Ljiljana Dimitrijević i Marijana Simović, članovi Saveta, Milena Milinković, sekretar Institucije, Danimir Vulinović, vrhovni državni revizor, Stojanka Milovanović, vrhovni državni revizor, Snežana Trnjaković, vrhovni držani revizor, Slobodan Mijailović, vrhovni državni revizor po ovlašćenju, Ivica Gavrilović, ovlašćeni državni revizor, Mirjana Gačević, ovlašćeni državni revizor, Žarko Riznić, ovlašćeni državni revizor, Iva Vasilić, načelnik Službe za međunarodnu saradnju i odnose sa javnošću, i Vesna Pavlović, saradnik za odnose sa javnošću.

Pre nego što se prešlo na utvrđivanje dnevnog reda, predsednik Odbora je podsetila članove i zamenike članova da se održavanjem ove sednice van sedišta, u Kruševcu, ispunjava i obaveza Odbora koja proizilazi iz Akcionog plana za sprovođenje Programa reforme upravljanja javnim finansijama od 2016 – 2020.godine**,** koji je usvojila Vlada. Odbor za finansije, republički budžet i kontrolu trošenja javnih sredstava Narodne skupštine ima obavezu da, u skladu sa Smernicama koje su usvojene na sednici u Novom Sadu, razmotri Izveštaj o sprovedenoj reviziji Grada Kruševca i efekata sprovedenih preporuka DRI.

Na predlog predsednika, Odbor je jednoglasno (devet glasova „za“) utvrdio sledeći

D n e v n i r e d

1. Predstavljanje izveštaja o reviziji finansijskih izveštaja i pravilnosti poslovanja Grada Kruševca i efekata sprovedenih preporuka DRI;
2. Razmatranje Izveštaja Pododbora za razmatranje izveštaja o obavljenim revizijama Državne revizorske institucije o razmatranju sektorskih izveštaja Državne revizorske institucije, sa predlogom zaključaka;
3. Usvajanje zaključaka povodom razmatranja sektorskih izveštaja Državne revizorske institucije;
4. Razmatranje Izveštaja o radu Državne revizorske institucije za 2018. godinu.

Nakon što je utvrđen dnevni red, predsednik Odbora je dala reč gospođi Jasmini Palurović, gradonačelniku Grada Kruševca.

Gradonačelnik je pozdravila sve prisutne učesnike sednice i izrazila zadovoljstvo što se 76. sednica Odbora za finansije, republički budžet i kontrolu trošenja javnih sredstava održava u Kruševcu. Ukazala je na to da je od 2015. godine Grad Kruševac uveo programsko budžetiranje, kao i da je priprema budžeta za 2018. godinu, uz konsultovanje sa građanima mesnih zajednica, uključila i iskazivanje rodnih indikatora i ciljeva i izradu rodne analize u okviru pojedinih programa, što je u skladu sa postupnim uvođenjem rodno odgovornog budžetiranja.

Gospođa Palurović je navela da je, što se tiče transparentnosti izrade Nacrta odluke o budžetu za 2019. godinu, sprovedena javna rasprava, a da od 2018. godine gradski odbornici mogu da prate proces pripreme i izvršenja lokalnog budžeta preko javnog budžetskog portala, kao i da je plan da portal bude dostupan svim građanima.

**Prva tačka dnevnog reda: Predstavljanje izveštaja o reviziji finansijskih izveštaja i pravilnosti poslovanja Grada Kruševca i efekata sprovedenih preporuka DRI**

Predsednik Državne revizorske institucije dr Duško Pejović je, predstavljajući izveštaje o reviziji finansijskih izveštaja i pravilnosti poslovanja Grada Kruševca, naglasio da je Kruševac primer napretka u radu nakon saradnje sa DRI. Istakao je da su vrlo blizu da finansijski izveštaji budu pozitivno ocenjeni, što očekuje u ovogodišnjoj reviziji.

U diskusiji su učestvovali narodni poslanici Zoran Despotović, Goran Kovačević i Duško Tarbuk. Tokom diskusije članovi Odbora su razmenili mišljenje sa predsednikom DRI Duškom Pejovićem, kao i sa gradonačelnikom Grada Kruševca gospođom Jasminom Palurović.

**Druga tačka dnevnog reda: Razmatranje Izveštaja Pododbora za razmatranje izveštaja o obavljenim revizijama Državne revizorske institucije o razmatranju sektorskih izveštaja Državne revizorske institucije, sa predlogom zaključaka**

U okviru druge tačke dnevnog reda Pododbor za razmatranje izveštaja o obavljenim revizijama Državne revizorske institucije održao je sednicu. Sednici Pododbora je predsedavao Milan Lapčević, član Pododbora.

Na sednici Pododbora razmotreno je šest sektorskih izveštaja DRI. Sektorske izveštaje Državne revizorske institucije su predstavili vrhovni i ovlašćeni državni revizori.

Izveštaj o radu Sektora za reviziju budžeta i budžetskih fondova Republike Srbije obrazložio je Danimir Vulinović, vrhovni državni revizor, navodeći da je u 2018. godini Sektor vršio reviziju finansijskih izveštaja i pravilnosti poslovanja, reviziju pravilnosti poslovanja i reviziju poslerevizionih izveštaja, kao i da je urađeno ukupno 53 revizorska proizvoda, od čega 19 izveštaja o reviziji finansijskih izveštaja i pravilnosti poslovanja, devet izveštaja o reviziji pravilnosti poslovanja, jedan Izveštaj o reviziji odazivnih izveštaja i 24 poslerevizionih izveštaja kod ukupno 28 subjekta revizije.

Izveštaj o radu Sektora za reviziju budžeta lokalnih vlasti predstavila je Stojanka Milovanović, vrhovni državni revizor. Navela je da je Sektor u 2018. godini sprovodio kombinovane revizije finansijskih izveštaja i revizije pravilnosti poslovanja, s tim da je Institucija davala mišljenje posebno za svaku reviziju, kao i da je prvi put posebno sprovedena revizija pravilnosti poslovanja na bazi rizika u tri oblasti: isplata zaposlenima, preuzimanje obaveza iznad odobrene aproprijacije i nepravilnosti u oblasti javnih nabavki. Takođe je navela da je Sektor je sprovodio i reviziju odazivnih izveštaja i sačinjavao je poslerevizioni izveštaj. Iznela je da je ukupan broj u 2018. godini 228 revizorskih proizvoda, od čega je 68 izveštaja o reviziji finansijskih izveštaja i pravilnosti poslovanja, 27 izveštaja o reviziji pravilnosti poslovanja, 14 izveštaja o reviziji odazivnih izveštaja i 114 poslerevizionih izveštaja.

Snežana Trnjaković, vrhovni državni revizor, je predstavila Izveštaj o radu Sektora za reviziju organizacije obaveznog socijalnog osiguranja, iznoseći da je bilo 49 revizorskih proizvoda od čega 18 izveštaja o reviziji finansijskih izveštaja i pravilnosti poslovanja, devet izveštaja o reviziji pravilnosti poslovanja, četiri izveštaja o reviziji odazivnih izveštaja i 18 poslerevizionih izveštaja.

Slobodan Mijailović, vrhovni državni revizor, obrazložio je izveštaj Sektora za reviziju javnih preduzeća, privrednih društava i drugih pravnih lica. Naveo je da je Sektor u 2018. godini izdao 79 revizorskih proizvoda od kojih je 27 izveštaja o reviziji finansijskih izveštaja i pravilnosti poslovanja, 13 izveštaja o reviziji pravilnosti poslovanja, jedan Izveštaja o reviziji odazivnih izveštaja i 38 poslerevizionih izveštaja kod ukupno 40 subjekata revizije, i to 28 javno komunalnih preduzeća, sedam društava kapitala, četiri javna preduzeća i jedan ustanova.

Izveštaj Sektora za reviziju Narodne banke Srbije, javnih agencija i drugih korisnika javnih sredstava predstavio je Žarko Riznić, vrhovni državni revizor, navodeći da je Sektor u 2018. godini sproveo sve planirane revizije, odnosno obuhvaćeni su finansijski izveštaji i pravilnost poslovanja devet subjekata rezije, odnosno da je sprovedeno devet izveštaja o reviziji finansijskih izveštaja, devet izveštaja o reviziji pravilnosti poslovanja, sačinjeno je 12 poslerevizionih izveštaja po odazivnim izveštajima koji su primljeni u 2018. godini.

Izveštaj Sektora za reviziju svrsishodnosti poslovanja predstavio je Duško Pejović, predsednik DRI i obrazložio da se u okviru tog sektora nalaze dva izveštaja, kao i da se za ovu godinu planira takvih dvanaest izveštaja. Naveo je da je prvi subvencije koje su lokalne samouprave dale svojim javnim preduzećima, a revizija je imala za cilj da utvrdi da li lokalne samouprave pravilno i potpuno planiraju ta sredstva, prate realizaciju i kontrolišu. Takođe je obrazložio drugi izveštaj revizije koji se tiče protivgradne zaštite u Republici Srbiji, koja je imala za cilj da se ispita da li se efikasnijim sprovođenjem mera protivgradne zaštite i kombinovanjem aktivne i pasivne zaštite može smanjiti šteta od grada i postići bolja zaštita poljoprivrednog proizvoda i proizvođača.

U diskusiji su učestvovali narodni poslanici Goran Kovačević i Zoran Bojanić. Tokom diskusije članovi Odbora i Duško Pejović, predsednik DRI, razmenili su mišljenje i stavove o predstavljenim sektorskim izveštajima.

Predsedavajući Pododbora Milan Lapčević predložio je Odboru da usvoji sektorske izveštaje, nakon čega je zaključio sednicu Pododbora.

**Treća tačka dnevnog reda:** **Usvajanje zaključaka povodom razmatranja sektorskih izveštaja Državne revizorske institucije**

Na predlog Pododbora za razmatranje izveštaja o obavljenim revizijama Državne revizorske institucije, Odbor je jednoglasno (10 glasova za) usvojio sledeće sektorske izveštaje DRI:

1. Izveštaj o radu Sektora za reviziju budžeta i budžetskih fondova Republike Srbije za 2018. godinu;
2. Izveštaj o radu Sektora za reviziju budžeta lokalnih vlasti za 2018. godinu;
3. Izveštaj o radu Sektora za reviziju organizacija obaveznog socijalnog osiguranja za 2018. godinu;
4. Izveštaj o radu Izveštaj o radu Sektora za reviziju javnih preduzeća, privrednih društava i drugih pravnih lica, koje je osnovala ili ima učešće u kapitalu drugih pravnih lica Republika Srbija za 2018. godinu;
5. Izveštaj o radu Sektora za reviziju Narodne banke Srbije i javnih agencija i drugih korisnika javnih sredstava za 2018. godinu;
6. Izveštaj o radu Sektora za reviziju svrsishodnosti poslovanja za 2018. godinu.

Aleksandra Tomić, predsednik Odbora, je konstatovala da će 76. sednica, održana 30. maja, biti prekinuta i da se nastavlja 31. maja, sa početkom u 10,00 časova, nakon čega će Izveštaj sa predlogom zaključka Odbor uputiti Narodnoj skupštini, u skladu sa odredbom člana 238. Poslovnika Narodne skupštine.

Sednica je prekinuta u 18,30 časova.

Drugog dana, 31. maja, sednica je nastavljena u 10,00 časova.

Sednici je predsedavala dr Aleksandra Tomić, predsednik Odbora.

**Četvrta tačka dnevnog reda: Razmatranje Izveštaja o radu Državne revizorske institucije za 2018. godinu**

Predsednik Odbora Aleksandra Tomić podsetila je da je čl. 43. i 45. Zakona o DRI predviđeno da DRI podnosi godišnji Izveštaj o radu Narodnoj skupštini.

Rad Državne revizorske institucije u 2018. godini predstavio je Duško Pejović, predsednik Institucije. On je članovima Odbora detaljno predstavio sprovedene revizije, kojih je bilo ukupno 209, izražena mišljenja i date zaključke o tim revizijama, posebno se osvrnuvši na izražena negativna mišljenja. Takođe je ukazao na ukupno utvrđene greške i nepravilnosti u postupcima revizije i predstavio je preduzete mere subjekata revizije u 2018. godini, na osnovu preporuka koje je DRI dala u 2017. godini.

U diskusiji su učestvovali narodni poslanici Zoran Despotović, Goran Kovačević, Duško Tarbuk i Momo Čolaković. Tokom diskusije članovi Odbora su razmenili mišljenje sa predsednikom DRI Duškom Pejovićem.

Odbor za finansije, republički budžet i kontrolu trošenja javnih sredstava, na 76. sednici održanoj 31. maja 2019. godine, razmotrio je IZVEŠTAJ O RADU DRŽAVNE REVIZORSKE INSTITUCIJE ZA 2018. GODINU (broj 02-1398/19 od 29. marta 2019. godine).

Sednici je prisustvovao dr Duško Pejović, predsednik Saveta Državne revizorske institucije, Bojana Mitrović, potpredsednik Saveta, Nevenka Bojanić, Ljiljana Dimitrijević i Marijana Simović, članovi Saveta Državne revizorske institucije.

Na osnovu člana 238. stav 2. Poslovnika Narodne skupštine, Odbor za finansije, republički budžet i kontrolu trošenja javnih sredstava podnosi

I Z V E Š T A J

Odbor za finansije, republički budžet i kontrolu trošenja javnih sredstava razmotrio je, u skladu sa članom 238. Poslovnika Narodne skupštine, Izveštaj o radu Državne revizorske institucije za 2018. godinu, koji je podnet Narodnoj skupštini na osnovu člana 43. stav 1. tačka 1) i člana 45. Zakona o državnoj revizorskoj instituciji.

Odbor je, povodom razmatranja Izveštaja o radu Državne revizorske institucije za 2018. godinu, utvrdio Predlog zaključka koji dostavlja Narodnoj skupštini na razmatranje i usvajanje.

Za izvestioca Odbora i predstavnika predlagača na sednici Narodne skupštine određena je dr Aleksandra Tomić, predsednik Odbora.

P R E D L O G

Na osnovu člana 8. stav 1. Zakona o Narodnoj skupštini („Službeni glasnik RS“, broj 9/10 i 108/13-dr. zakon) i člana 238. stav 5. Poslovnika Narodne skupštine („Službeni glasnik RS“, broj 20/12 - Prečišćeni tekst),

Narodna skupština Republike Srbije, na \_\_\_\_ sednici \_\_\_\_\_\_\_\_\_\_\_\_ zasedanja, održanoj \_\_\_\_\_\_\_\_. godine, donela je

ZAKLjUČAK

povodom razmatranja Izveštaja o radu

Državne revizorske institucije za 2018. godinu

1. Narodna skupština ocenjuje da je Državna revizorska institucija u svom Izveštaju o radu za 2018. godinu celovito predstavila aktivnosti Državne revizorske institucije u izvršavanju ustavnih i zakonskih nadležnosti koje ima u reviziji javnih sredstava u Republici Srbiji.

2. Polazeći od preporuka Državne revizorske institucije sadržanih u Izveštaju o radu Državne revizorske institucje za 2018. godinu, Narodna skupština preporučuje Vladi da preduzme mere iz svoje nadležnosti kojima će se obezbediti sprovođenje preporuka Državne revizorske institucije, pre svega tako što će predložiti Narodnoj skupštini donošenje odgovarajućih zakona, kao i izmenom i dopunom podzakonskih propisa koje donosi Vlada i propisa iz nadležnosti ministarstava na koje je u Izveštaju posebno ukazano.

3. Polazeći od nalaza Državne revizorske institucije da kod većine revidiranih korisnika javnih sredstava nije uspostavljen sistem interne kontrole na način da svojim funkcionisanjem obezbeđuje poslovanje u skladu sa propisima, internim aktima i ugovorima, kao i postizanje drugih ciljeva u skladu sa propisima, Odbor konstatuje da je neophodno da Vlada, u skladu sa odgovornošću za izvršavanje zakona, obezbedi dosledno sprovođenje Zakona o budžetskom sistemu, u delu koji se odnosi na obavezu uspostavljanja adekvatnog sistema finansijskog upravljanja i kontrole i uvođenja interne revizije kod korisnika javnih sredstava.

4. Ovaj zaključak objaviti u „Službenom glasniku Republike Srbije“.

RS Broj

U Beogradu, \_\_\_\_\_\_ godine

NARODNA SKUPŠTINA

PREDSEDNIK

Maja Gojković

O b r a z l o ž e nj e

Pravni osnov za donošenje zaključka sadržan je u članu 8. Zakona o Narodnoj skupštini („Službeni glasnik RS“, broj 9/10) i članu 238. stav 5. Poslovnika Narodne skupštine („Službeni glasnik RS“, broj 20/12 - Prečišćeni tekst).

Članom 43. stav 1. tačka 1) i članom 45. Zakona o državnoj revizorskoj instituciji („Službeni glasnik RS“, br. 105/05, 54/07 i 36/10) predviđeno je da Državna revizorska institucija podnosi Narodnoj skupštini godišnji izveštaj o svom radu, najkasnije do 31. marta tekuće godine.

Članom 238. stav 4. Poslovnika Narodne skupštine predviđeno je da Narodna skupština razmatra izveštaj nezavisnog državnog organa i izveštaj nadležnog odbora, s predlogom zaključka, odnosno preporuke.

Postupajući u skladu sa napred navedenim odredbama, Državna revizorska institucija je dana 29. marta 2019. godine podnela Narodnoj skupštini Izveštaj o radu za 2018. godinu, pod brojem 02-1024/2019-02( primljeno u Narodnoj skupštini pod brojem 02-1398/19 od 29. marta 2019. godine).

Odbor za finansije, republički budžet i kontrolu trošenja javnih sredstava je, na 76. sednici održanoj 31. maja 2019. godine, razmotrio Izveštaj o radu Državne revizorske institucije za 2018. godinu.

Odbor za finansije, republički budžet i kontrolu trošenja javnih sredstava, u skladu sa članom 238. stav 2. Poslovnika Narodne skupštine, podneo je Narodnoj skupštini izveštaj sa predlogom zaključka koji je utvrdio na sednici Odbora.

Na osnovu člana 8. stav 3. Zakona o Narodnoj skupštini, zaključci Narodne skupštine objavljuju se u ''Službenom glasniku Republike Srbije''.

Sednica je završena u 11,45 časova.

Sednica je tonski snimana.

SEKRETAR PREDSEDNIK

Tijana Ignjatović dr Aleksandra Tomić